
The House on Sathorn เป็นชื่อห้องอาหารและกลุ่มอาคารที่อยู่ในบริเวณพื้นที่เดียวกับโรงแรม W Hotel Bangkok บนถนนสาทรเหนือ ถ้ามาจากทางลงสะพานตากสินเลยสถานี BTS สุรศักดิ์มา จะอยู่ก่อนถึงเล็กน้อยหรือใกล้สี่แยกตัดกับถนนนราธิวาส ถ้าคนที่ผ่านเส้นนี้บ่อยๆจะรู้จักดีและคุ้นตาเลยครับ เพราะบริเวณโรงแรมนี้โดดเด่นมากทั้งกลางวันและกลางคืน ด้วยความอลังการโอ่อ่าของลานน้ำพุดอกบัวตรงกลางที่เปิดโล่งขนาดใหญ่ กลางแจ้ง และมีฉากหลังที่โดดเด่นด้วยอาคารสถาปัตยกรรมแบบยุโรปคลาสสิค หรืออาคาร The House on Sathorn ที่ผมพูดถึงเกริ่นไว้นี่เองครับ

หลังจากมีกลุ่มทุนมาเปิดสร้างโรงแรมบริเวณพื้นที่ตรงนี้ อาคารนี้ได้มีการบูรณะให้ดูใหม่ขึ้นและปรับทัศนียภาพให้ดึงดูดคนมากขึ้น และเค้ายังให้นิยามอาคารแห่งนี้ว่าเป็น “Destination ด้านอาหารของกรุงเทพฯ” ประมาณว่าให้นักท่องเที่ยวได้มาทั้งพัก-กิน-เที่ยว-สัมผัสประสบการณ์แปลกใหม่ของใจกลางกรุงเทพ หรือ Landmark นั่นเอง

ในกลุ่มอาคาร The House on Sathorn นี้ จริงๆแล้วจะแบ่งเป็น 4 ห้องอาหารที่ให้บริการประเภทต่างกันคือ
1. The Dining Room เป็นร้านอาหารที่ให้บริการทั้งมื้อกลางวันและมื้อเย็น เน้นมื้อหลัก
2. The Bar บาร์เครื่องดื่มและกับแกล้มสำหรับสังสรรค์หลังเลิกงาน
3. The Courtyard สไตล์ Bistro กลางแจ้ง ในสวนหลังเรือนเก่า บริการพวก Afternoon Tea หรือ ขนมต่างๆ นั่งพูดคุยกัน ไม่เน้นมื้อหลัก
4. The Upstairs คลับเลาจน์แบบ exclusive สำหรับจัดปาร์ตี้ชั้นบน

### เริ่มต้นประสบการณ์การมาใช้บริการ ###

เกริ่นก่อนครับ พอดีที่บ้านผมเรามีมาใช้บริการด้านอื่นๆของทางที่โรงแรม W Hotel นี้ และได้รับอภินันทนาการพิเศษเป็น Voucher สำหรับมานั่งทานอาหารที่ห้องอาหารของ The House on Sathorn โดยที่ครั้งนี้ที่ผมมาเป็นการมานั่งทานมื้อกลางวัน มื้อหลัก ที่ห้องอาหาร The Dining Room ช่วงบ่ายโมงของวันธรรมดาครับ ลูกค้าส่วนใหญ่ที่มาใช้บริการจะเป็นแขกที่มาพักที่โรงแรมซึ่งอยู่อีกอาคารหนึ่ง มีทั้งจีนและฝรั่ง ส่วนลูกค้าฝรั่งบางทีก็เป็นแบบระดับผู้บริหารบริษัทต่างชาติมานั่งคุยงานกันลักษณะ Business lunch ถือว่าลูกค้าเยอะระดับนึงเลยครับ ครึ่งห้องได้ ไม่น้อยนะครับ และมีพนักงานให้บริการได้ครอบคลุมทั้งหมดดี เรียกว่าพนักงานให้บริการได้ดีมากครับ พูดภาษาอังกฤษได้คล่อง แนะนำเมนูอาหารได้ดี อดทนดีเมื่อลูกค้าเร่งตามอาหารและคอยมาบอกว่าอาหารใกล้เสิร์ฟหรือยัง

บรรยากาศห้องอาหาร The Dining Room อยู่ชั้น 1 ก็เหมือนเรานั่งในเรือนเก่าโบราณสไตล์ยุโรปที่เราสามารถเห็นได้หรือคุ้นเคยตามละคร Period ของบ้านเราครับ (ลองดูจากในรูปครับ) ส่วนอีกฝั่งปีกหนึ่งของตึกตรงข้ามกันจะเป็นบาร์ เปิดช่วงเย็นๆ ส่วนภายนอกก็เป็นอาคารสีเหลืองดูโดดเด่นดี ด้านหน้ามีลานน้ำพุขนาดใหญ่ และยังเป็นลานจอดรถให้บริการลูกค้าของโรงแรมนี้ด้วย

เมนูอาหารตอนที่ผมไปทานหลักๆเค้าจะมีแบ่งเป็นหมวดหมู่ดังนี้
# ไม่ได้เสิร์ฟแบบ Course เรียงกัน เป็นแบบ A La Carte เราสั่งตามเมนูที่ต้องการเอา

• Smaller Plates หรือพวกออเดิร์ฟ Starter ต่างๆ ขนาดจานเล็กๆ พวกของทอดหรือซุป
• Salads สลัดผักแบบฝรั่ง  หรือส้มตำแบบไทยๆใส่กุ้งลายเสือ
• Between The Bread หรืออารมณ์ประมาณ Appetizer ก่อนจานหลัก
• Larger Plates จานหลักพวกอาหารฝรั่งต่างๆ เช่น Grilled beef kofte, Duck Confit, Lamb cutlets, Pasta
• Back to our Thai Roots อาหารไทยนั่นเอง ออกแนวฟิวชั่นหน่อยๆ เช่น ปูทะเลผัดผงกะหรี่, แกงมัสมั่นซี่โครงเนื้อวากิว, คอหมูย่างคูโรบูตะจิ้มแจ่ว (อาหารไทยทุกเมนูจะเสิร์ฟพร้อมข้าวสวย)
• Robata Grill หรือย่างบนเตาถ่าน เช่น กุ้งลายเสือเผา (เมนูพวกปิ้งย่างหรือเผา สามารถเลือก Side dish หรือ Sauce ทานคู่กัน ได้ 1 อย่าง)
• Steak จะเป็นแบบ Australian Wagyu ส่วนต่างๆและ Dry-aged ทั้งหมด ราคาแรงมาก เริ่มต้น 2,300 บาท/400g

ราคาอาหารและเครื่องดื่มทั้งหมด ยังไม่รวม SC กับ VAT ต้องมี ++ จากในเมนู

### เมนูที่ได้ทานและรีวิว ###

• Complimentary Bread ร้านอาหารสไตล์นี้เค้าจะมีขนมปังมาเสิร์ฟรองท้องฟรีให้อยู่แล้วครับ ของที่นี่จะเป็นขนมปังก้อนกลมใหญ่ๆ เปลือกด้านนอกค่อนข้างแข็ง ข้างในนุ่มๆแต่จืดไม่มีรสชาติ ต้องทากินกับ Sauce ที่เสิร์ฟมาคู่กัน คล้ายๆเป็นน้ำมันมะกอกผสมกับซอสพริกออกเผ็ดหน่อยๆ กินคู่กันพอได้ ส่วนตัวไม่ค่อยชอบขนมปังแบบนี้และรู้สึกว่ามาเสิร์ฟไม่ค่อยอุ่นแล้วครับ
 
• Tiger prawns-tomato salad, corn, basil, soy dressing (450++) จานนี้ผมสั่งมาทานเอง เป็นสลัดที่รองบนจานด้านล่างด้วยมะเขือเทศสดฝานเป็นแผ่นบางๆขนาดใหญ่ หวานสดฉ่ำดี วางด้านบนด้วยผักใบสีเขียวต่างๆ ใบลักษณะนี้ไม่ค่อยคุ้นเท่าไหร่ แต่คิดว่าน่าจะเป็น Wild Rocket หรือใบร็อกเก็ตป่าใบจะมีหยักๆหน่อยกลิ่นจะแรงกว่า และใบโหระพาแบบไทยๆนั่นแหละครับ ตามชื่อเมนูเลย Basil ไม่ใช่ Basil ฝรั่ง ใส่กุ้งลายเสือตัวขนาดไม่ใหญ่ที่เอาไปย่างก่อนในจาน 3-4 ตัว และราดเป็นน้ำสลัดแบบ Soy Dressing สลัดญี่ปุ่น และมีความเผ็ดใส่ลงไปเล็กน้อย ส่วนตัวผมว่าโอเคดีครับ ชอบตรงมะเขือเทศสดฉ่ำดี ตัดกับความหอมของผักใบเขียว และ Texture กรุบๆหน่อยของกุ้งย่าง

• Paccheri pasta, saffron cream, green peas, porcini mushroom, toasted almonds (450++) เมนูนี้เป็นแบบ Vegetarian หรือมังครับ ไม่มีเนื้อสัตว์ เป็นพาสต้าที่ใช้เส้นแบบ Paccheri เราไม่ค่อยเห็นกันตามร้านครับเส้นประเภทนี้ เป็นแผ่นใหญ่ๆพับซ้อนเข้าหากันดูไปคล้ายๆเครป (ตามรูปด้านล่าง) แต่ตัวแป้งเนื้อสัมผัสจะแน่นและเหนียวกว่าแป้งเครป ปรุงราดด้วยครีมซอส Saffron เป็นครีมซอสข้นๆที่มีส่วนผสมของหญ้าฝรั่นสมุนไพรเครื่องเทศราคาแพงของทางยุโรป ส่วนใหญ่จะราดบนพาสต้าที่มีความแน่นของแป้งหรือพวกอาหารทะเลพวกปลาค๊อต เพื่อดับกลิ่น ตามชื่อเมนูมีใส่เป็นถั่วลันเตา เห็ดพอชินี่บด และโรยด้วยอัลมอนด์คั่วกรุบกรอบ ส่วนตัวสำหรับคนที่ไม่ชอบอาหารฝรั่งที่มีพวกครีมซอสอาจจะไม่ชอบครับเมนูนี้เพราะจะออกเลี่ยนๆหน่อย และไม่เน้นรสชาติ จะออก Creamy และหอมจากเครื่องที่ใส่มากกว่า สำหรับผมถือว่าพอทานได้ครับ ไม่ถึงกับชอบ

• Crab curry, eggs, celery, onions (700++) หรือปูทะเลผัดผงกะหรี่นั่นเอง เค้าจะใช้ปูทะเลมาเสิร์ฟเป็นตัวๆเลยครับ ทำมาเป็นแบบแกงข้นๆเลย น่าจะใส่ไข่ลงไปเยอะเหมือนกัน เมนูนี้ผมได้ลองนิดหน่อย ส่วนตัวคิดว่ารสอ่อนไปสำหรับคนไทยทาน น่าจะทำมาให้คนต่างชาติทานเป็นหลัก แต่ตัววัตถุดิบที่ใช้คุณภาพสดดีครับ

• Streamed whole black grouper, fermented thai plums, mushrooms (900++) หรือปลาเก๋านึ่งซีอิ๋วใส่บ๊วยและเห็ด เมนูนี้รสชาติจะออกจีนๆหน่อย น่าจะเหมาะสำหรับคนจีนสั่ง นึ่งปลาได้เนื้อนุ่มดี ไม่เหนียว

• Jumbo tiger prawn (Market price) หรือกุ้งลายเสือขนาดจัมโบ้เผา เลือกได้ว่าจะกินกับซอสอะไรจากในเมนู แต่เท่าที่ดูแล้วผมว่าน่าจะกินกับน้ำจิ้มซีฟู้ดแบบไทยๆเข้ากันสุดแล้วครับ เมนูนี้อร่อยดีครับ กุ้งเนื้อเด้งสดๆดี เผามาหอมดี กำลังดี ไม่เหลวหรือแห้งไป ส่วนน้ำจิ้มซีฟูดรสชาติกลางๆทำมาให้ต่างชาติกินได้ด้วย ราคาน่าจะแพงอยู่ เค้าแค่ระบุราคาขึ้นกับตลาด และคงมีชาร์จเพิ่มเข้าไปตามสถานที่

• Miso black cod (800++) หรือปลาค๊อตย่างพอหอมๆทาด้วยซอสมิโซะ ออกแนวฟิวชั่นญี่ปุ่น ตกแต่งแบบเรียบง่ายมาก ไม่มีอะไรมาก เมนูนี้ผมไม่ได้ลองนะครับ แต่ส่วนใหญ่บอกว่าอร่อยดี รสชาติไม่เค็มไป

• แกงมัสมั่นซี่โครงเนื้อวากิว เมนูนี้ผมไม่ได้ถ่ายไว้นะครับเพราะไม่สะดวก แต่ได้ลองทานเยอะอยู่ครับ ส่วนตัวซี่โครงเนื้อไม่ค่อย Tender มากเท่าไหร่ ใช้ได้ ส่วนรสชาติแกงมัสมั่นยังไม่เข้มข้นและรสจัดเหมือนคนไทยทานเท่าไหร่

### สรุปตามความเห็นส่วนตัว ###

หลังจากที่ได้ลองทานแล้วมื้อนี้ขอสรุปว่า รสชาติอาหารทั่วไปถือว่าใช้ได้ ไม่ถึงกับว่าแนะนำควรมาให้ได้ พวกอาหารไทยผมว่ารสชาติเหมาะกับต่างชาติทานมากกว่า ซึ่งก็น่าจะเป็นอย่างนั้น เพราะห้องอาหารนี้เค้าเจาะกลุ่มลูกค้าที่มาพักโรงแรมนี้หรือกลุ่มต่างชาติที่มาทำงานในไทยเป็นหลักมากกว่าครับ และผมว่าเชฟก็น่าจะเป็นต่างชาติด้วยนะครับ ส่วนอาหารฝรั่งถือว่ารสชาติแบบฝรั่งทานแท้ๆเลย คือรสชาติไม่จัด เน้นส่วนผสมที่ใส่มาให้ผสมกลมกลืนเข้ากันเป็นหลัก ส่วนราคาค่อนข้างแพงครับสำหรับคนที่ต้องการมาทานเพื่อเน้นรสชาติ เค้าขายความเป็นเอกลักษณ์และบรรยากาศของสถานที่เป็นหลักครับ

ดังนั้นในมุมมองของผมเองในส่วนของห้องอาหารนี้ไม่ค่อยแนะนำสำหรับคนไทยเท่าไหร่ เหมาะกับโอกาสพิเศษที่ต้องการบรรยากาศมากกว่า ดังนั้นเท่าที่ผมเห็นส่วนใหญ่ลูกค้าคนไทยที่มาใช้บริการกันจะเป็นห้อง Courtyard หรือมานั่งจิบ Afternoon Tea กับทานขนมกันเบาๆ พูดคุยกันในบรรยากาศสวนมากกว่าครับ


สรุปผมให้ 3 ดาวครับ เป็นห้องอาหารที่ผมเรียกว่ามีความ Contrast กันระหว่างวัฒนธรรมเก่าผ่านทางสถาปัตยกรรมของอาคารนี้กับวัฒนธรรมสมัยใหม่คือตึกสูงระฟ้าที่อยู่รายรอบอาคารนี้ซึ่งตั้งอยู่ใจกลางเมืองย่านธุรกิจครับ เจาะกลุ่มลูกค้าที่เป็นชาวต่างชาติที่ Upscale ขึ้นมาครับ

---------------------

## ประวัติความเป็นมาอาคารนี้ ##
พ.ศ. 2432 – 2459 บ้านหลวงสาทรราชายุกต์ สมัย ร.5 ผู้ริเริ่มสร้างคลองและถนนสาทรในปัจจุบัน
พ.ศ. 2467 – 2476 โรงแรมโฮเต็ลรอแยล
พ.ศ. 2476 – 2486 โรงแรมไทยแลนด์
พ.ศ. 2491 – 2542 อาคารสถานทูตรัสเซีย
ในปี พ.ศ.2544 อาคารแห่งนี้ได้รับการประกาศขึ้นทะเบียนเป็นโบราณสถานจากกรมศิลปากร
